A Bizottság 1680/78/EGK rendelete

(1978. július 17.)

a maláta export-visszatérítésének a 2727/75/EGK rendelet 16. cikkének (4) bekezdése szerinti kiigazításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1254/78/EGK rendelettel [1] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [2] és különösen annak 16. cikke (6) bekezdésére,

mivel annak a gazdasági évnek az első két hónapja során exportált árpamaláta esetében, amelynek tekintetében a viszszatérítést augusztus 1. előtt előzetesen rögzítették, a 2727/75/EGK rendelet 16. cikkének (6) bekezdése megállapítja az előzetesen rögzített visszatérítés kiigazításának feltételeit;

mivel amikor ilyen kiigazításra kerül sor, biztosítani kell, hogy a gazdasági év első két hónapja során exportált árpamaláta már a megelőző gazdasági év végén raktáron legyen, vagy az ezen időpontban raktáron lévő árpából készüljön; mivel ezért a szóban forgó gazdasági év végén raktáron lévő árpa és maláta mennyiségét meg kell állapítani; mivel e mennyiségek megállapításáért és a vizsgált időszak során exportált maláta export-visszatérítésének kiigazítására vonatkozó közösségi rendelkezéseknek való megfelelés biztosításához szükséges lépések megtételéért az egyes tagállamok illetékes hatóságai felelősek;

mivel az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

(1) E rendelet rendelkezéseit a gazdasági év végén raktáron lévő azon maláta vagy árpa esetében kell alkalmazni, amelyre e termékek vonatkozásában nem rögzítettek a 2727/75/EGK rendelet 9. cikkében említett készletátviteli támogatást, és amely a következő gazdasági év első két hónapja során malátaként exportálnak olyan engedély keretében, amelyen a visszatérítést augusztus 1. előtt előzetesen rögzítették.

(2) A kivitel napjának megállapításához azt a dátumot kell relevánsnak tekinteni, amelyen a 193/75/EGK rendelet [3] 9. cikke (3) bekezdésének b) pontjában említett vámalakiságok elvégzése megtörtént.

2. cikk

(1) Az árpamaláta exportvisszatérítésének a 2727/75/EGK rendelet 16. cikkének (4) bekezdése szerinti kiigazítására való jogosultság megszerzéséhez az exportőr köteles:

- amennyiben a maláta a gazdasági év végén raktáron lévő árpából készült, a visszatérítés kifizetéséért felelős tagállam illetékes hatóságának rendelkezésére bocsátani a következőket igazoló okmányokat:

a) az árpa a területi elhelyezkedésük szerinti tagállam illetékes hatóságánál az alábbi 3. cikknek megfelelően bejelentett készletekből származik;

b) a malátát a szóban forgó év július 31. után, de október 1. előtt exportálták,

- amennyiben a maláta a gazdasági év végén raktáron volt, a visszatérítés kifizetéséért felelős tagállam illetékes hatóságának rendelkezésére bocsátani a következőket igazoló okmányokat:

a) a maláta a területi elhelyezkedésük szerinti tagállam illetékes hatóságánál az alábbi 3. cikknek megfelelően bejelentett készletekből származik;

b) a malátát a szóban forgó év július 31. után, de október 1. előtt exportálták.

(2) Az (1) bekezdés első és második francia bekezdésének a) pontjában említett okmányokat a visszatérítés kifizetéséért felelős tagállam illetékes hatóságának meg kell őriznie.

3. cikk

(1) A kiigazított visszatérítéssel malátaként exportálandó maláta vagy árpa raktározójának nyilatkozatot kell benyújtania a készletek területi elhelyezkedése szerinti tagállam illetékes hatóságaihoz, amelyet tértivevényes levélben, telexen vagy távirat útján, legkésőbb augusztus harmadik munkanapjáig kell megküldenie, feltüntetve ebben, hogy a fent említett maláta- és árpakészlet július 31-én az ő raktárában volt. E nyilatkozatnak legalább az e rendelet mellékletében megadott tételeket tartalmaznia kell.

(2) Amennyiben az (1) bekezdésben meghatározott feltételek teljesülnek és az érdekelt fél kérelmezi, az illetékes hatóság arra vonatkozó igazolást vagy igazolásokat bocsát ki, hogy a kivitt termékek az előző gazdasági év végén valóban raktáron voltak, és ennélfogva jogosultak a 2727/75/EGK rendelet 16. cikkének (4) bekezdése szerinti visszatérítési kiigazításra.

Az igazolások csak az (1) bekezdés szerint bejelentett mennyiséget meg nem haladó mennyiségekre vonatkozóan állíthatók ki. Részmennyiségek esetében, az érintett fél kérelmére az előzetesen kiállított igazolás két vagy több igazolásra cserélhető ki.

4. cikk

(1) Minden tagállam illetékes hatósága:

a) elvégzi a raktárkészleteknek és azok tagállam területén belüli mozgásának szükséges ellenőrzését;

b) megtesz minden szükséges további intézkedést, figyelembe véve a területén érvényes különleges feltételeket, különösen azon időszakokban, amikor a készletek és azok mozgása ellenőrzés alatt áll.

(2) A tagállamok legkésőbb a kérdéses év december 31-ig írásbeli jelentést küldenek a Bizottsághoz e rendelet megvalósulásáról, feltüntetve az adott gazdasági év végén készleten lévő árpa és maláta, és az e rendelet alapján exportált maláta mennyiségét.

(3) Az illetékes hatóság minden tagállamban az intervenciós hivatal vagy a tagállam által kijelölt más hasonló szerv.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1978. július 17-én.

a Bizottság részéről

Finn Gundelach

alelnök

[1] HL L 156., 1978.6.14., 1. o.

[2] HL L 281., 1975.11.1., 1. o.

[3] HL L 25., 1975.1.31., 10. o.

--------------------------------------------------

MELLÉKLET

A július 31-én készleten levő maláta és árpa bejelentésével együtt elküldendő adatok

A. Maláta

1. mennyiség, kategóriára lebontva;

2. raktározás helye.

B. Árpa

1. mennyiség;

2. raktározás helye;

3. nyilatkozat, mely igazolja, hogy:

a) az árpa nem új, közösségi betakarításból származik;

b) az árpa alkalmas malátakészítésre.

--------------------------------------------------